
	Παρουσίαση του βιβλίου
της Άννας Κελεσίδου

Ούτε μια μέρα χωρίς ποίηση

Ο ποιητής

Σπύρος Κοκκινάκης

στο Σπίτι της Κύπρου

Παρουσία του Υπουργού Ναυτιλίας και Νησιωτικής Πολιτικής της Ελληνικής Δημοκρατίας, κ. Παναγιώτη Κουρουμπλή, και ενώπιον μεγάλου ακροατηρίου πραγματοποιήθηκε, τη Δευτέρα 13 Μαρτίου 2017, στο Σπίτι της Κύπρου, η παρουσίαση του δοκιμίου της φιλοσόφου, ποιήτριας και συγγραφέως κ. Άννας Κελεσίδου, με τίτλο Ούτε μια μέρα χωρίς ποίηση. Ο ποιητής Σπύρος Κοκκινάκης.

Τη συγγραφέα και τον ποιητή καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας, κ. Μαρία Παναγίδου. Για το βιβλίο μίλησαν ο Ομότιμος Καθηγητής της Φιλοσοφικής Σχολής του Εθνικού και Καποδιστριακού Πανεπιστημίου Αθηνών κ. Γεώργιος Ι. Σπανός,  και ο ιατρός παθολόγος-εντατικολόγος κ. Μιχάλης Παιδονόμος. Την εκδήλωση συντόνισε ο οικονομολόγος Χάρης Γεωργίου. Ποιήματα του Σπύρου Κοκκινάκη διάβασε η ηθοποιός κ. Εύα Κοταμανίδου. 

Όπως επεσήμανε στην εισήγησή του ο κ. Σπανός, η κ. Κελεσίδου αναζητεί στο δοκίμιό της τις φιλοσοφικές καταβολές της ποίησης του Σπύρου Κοκκινάκη. Σύμφωνα με την ανάλυσή του, με τρόπο απλό, με γλώσσα σαφή, με σεβασμό στο ποιητικό κείμενο, η συγγραφέας διαμορφώνει ένα κριτικό δοκίμιο που το χαρακτηρίζει η λιτότητα η ακριβολογία και η πυκνότητα. Προχωρεί τη μελέτη της με θεματική κατηγοριοποίηση, αναγνωρίζει τους βασικούς θεματικούς άξονες της βιωματικής στάσης του ποιητή, επιλέγει αντιπροσωπευτικά κείμενα από όλες τις συλλογές του και με πειστικό τρόπο … δίνει στον αναγνώστη του δοκιμίου της κλειδιά και κατευθύνσεις για να περιηγηθεί στα ποιητικά δημιουργήματα του Σπύρου Κοκκινάκη, τον οποίον χαρακτήρισε, παραπέμποντας στο βιβλίο ως έναν αγωνιστή ποιητή, το έργο του οποίου διαπερνούν η κοινωνικότητα, η ελληνικότητα και το ανθρώπινο πρόσωπο.
Ο κ. Παιδονόμος, χαρακτηρίζοντας το κείμενο της κ. Κελεσίδου ως υπέροχα πυκνό σε νοήματα και βαθιά ποιητικό, αναφέρθηκε, καταρχάς, στη σημασία και τη αναγκαιότητα της ποίησης και της ποιητικής δημιουργίας για την ανθρώπινη ύπαρξη και την πρόσληψη του κόσμου. Στη συνέχεια της εισήγησής του προσέγγισε και ανέλυσε τη θεματική, τα εκφραστικά μέσα, τα βιώματα, τα σύμβολα και την εικονοποιία, την ποιητική γεωγραφία, τις σταθερές και τους άξονες του ποιητικού στοχασμού και αναστοχασμού του Σπύρου Κοκκινάκη, επισημαίνοντας τις πνευματικές του καταβολές, τον υπαρξιακό ανθρωπισμό και την ελληνικότητά του.
Κατά την αντιφώνησή της, η κ. Κελεσίδου, αφού ευχαρίστησε όλους τους συντελεστές της εκδήλωσης, αναφέρθηκε στον Σπύρο Κοκκινάκη λέγοντας ότι σε όλη του τη ζωή, και στο επάγγελμά του και στον τρόπο ζωής του και στην ποίησή του, ήταν ο άνθρωπος της επικοινωνίας, της προσφοράς της ποίησης στο καλύτερο και εκφράζοντας την ευχή να μπορεί πάντοτε να ταυτίζει τη ζωή με την ποίησή του και την ποίηση με τη ζωή του. 

Ο κ. Κοκκινάκης έκλεισε τη βραδιά ποιητικά, διαβάζοντας το ποίημα Οδυσσέας από την ποιητική συλλογή του Εικόνες και άλλα.

